謁九江趙守
作者：陽枋
朝代：宋

paragraphs: 浮舟湓浦春，民謠舉欣欣。
問民寧底樂，州有賢使君。
帝胄擢清班，江國煩慇懃。
儀型金玉相，肝腸錦繡紋。
周南藹忠厚，大雅卓不羣。
固本屹磐石，理兵無絲棼。
城堅萬里長，氣壯三邊軍。
短吟亟搜枯，弄斧當郢斤。
聊此窺一斑，所見諧所聞。
願公慨神州，邊腹久中分。
五嶽判地氣，三光離天文。
倒竭五湖波，一洗九陵氛。
鐘彝勒偉曄，汗史照芳芬。
此烈丈夫耳，循常奚足云。